dh-unibe/image-text_koenigsfelden-charters-post-1500 huggingface dataset:
Wir, der schuldtheys unnd rhatt der statt Bernn, ✳
thuͦnd khund hiemitt, das wir vermog ✳ unnser statt loblichenn fryheyttenn ✳ vonn rhömischenn
keyszerenn ✳ unnd künigenn hargebracht ✳ unnd erlangt, ✳ zuͦ rechtem bewärttem manlächenn ✳ hinverlichenn habennd, ✳
lychennd oùch hiemitt, ✳ dem erbarenn, ✳ unnserem liebenn, gethrüwenn bùrger Heinrich Wilddem, schnyder, ✳ zuͦhanden ✳ unnd als worträger, Hanns ✳ unnd Stoffell Wildenn, ✳ Jacob Wildenn selligenn ✳
vonn Holderwanckh ✳ eelichenn sùnenn, ✳ sinenn vetterenn, ✳ namlich ✳ zwo jucharttenn achers, ✳
der ein genampt Stadacher, ✳ der ander Widacher, ✳ ligt unnder desz lüttpriesters mattenn ✳ zuͦ Holderwanckh ✳
unnd stosst hinùsz ann Zyllreynn, ✳ an die Brùnaderenn. ✳ item einn ✳ mad, genamptt die Ryedmatt, ✳
stosst uff die Aar, ✳ unndenn ann Uͦlli Welltis eigenn zinszguͦtt. ✳ welche stùck sy vonn
obgedachtem irem vatter, ✳ Jacob Wildenn selligenn, ererbett ✳ habennd, ✳ die selben inzehabenn,
ze nùtzenn ✳ unnd ze nieszenn ✳ nach lächenns ✳ unnd lanndtts rechtt, ✳ darby wir inne ✳
oùch als einn lächentrager schützenn, ✳ schirmenn ✳ unnd handthabenn wöllennd, ✳ dann er uns geloptt ✳
unnd geschworenn hatt vonn söllichenn lächenns wegenn gʼhorsam ✳ unnd gewerttig ze synn unnd alles
das zuͦerstattenn, ✳ so einn lächenntrager schùldig ✳ und pflichtig ist, ✳ inn khrafft
disz brieffs, ✳ der deszenn zuͦ wahrem urkhùnd ✳ mitt unserem gewonlichenn anhangenden
statt secrett innsigell ✳ verwartt ✳ unnd gebenn ist, ✳ uff fryttag, denn letstenn tag ✳
jenners, ✳ alls mann zalltt vonn der gnadrychenn möntschwerdùng Jhesù Christi ✳
ùnnsers liebenn herrenn, ✳ einigenn erlöszers ✳ unnd sälligmachers, ✳ fünffzechenn hundertt ✳ achttzig unnd nünn jare. ✳
Konigsf. 969
Staatsarchiv
AARGAU
1589 ✳ ult: jan:
Hanns unnd Stoffel
Wilden lächenbrieff
Königsfelden
T ✳ 36 ✳